Diari Oficial de la Generalitat Valenciana


Sumari del DOGV 5885, del 04-11-2008 (2008/12176)

RESOLUCIÓ de 16 d'octubre de 2008, del director general de Justícia i Menor de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Territorial d'Administradors de Finques d'Alacant i Província, i es disposa la seua publicació en el Diari Oficial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5885

Data del DOGV
:   04-11-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/12560


Data del document
:   16-10-2008

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * Alacant
    * habitatge
    * reglament intern
    * col·legi professional
    * professió administrativa

RESOLUCIÓ de 16 d'octubre de 2008, del director general de Justícia i Menor de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Territorial d'Administradors de Finques d'Alacant i Província, i es disposa la seua publicació en el Diari Oficial de la Comunitat Valenciana. [2008/12658]  
Vist l'expedient de modificació estatutària instruït a instància del Col·legi Territorial d'Administradors de Finques d'Alacant i la seua província, inscrit amb el número 29 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la inscripció de la modificació dels seus Estatuts en l'esmentat Registre, atenent els següents   
Fets  
Primer  
Els Estatuts del Col·legi Territorial d'Administradors de Finques d'Alacant i la seua província, van ser aprovats per Resolució de 30 de novembre de 2007, del director general de Justícia i Menor de la Conselleria de Justícia i Administracions Públiques (DOCV núm. 5667, de 26.12.2007).  
Segona  
Eliseo Mogica Serrano, president del Col·legi Territorial d'Administradors d'Alacant i la seua província, va presentar, en data 21 de juliol de 2008, sol·licitud d'inscripció de la modificació dels Estatuts d'aquest, al Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Tercer  
La Junta General Extraordinària, celebrada el 30 de juny de 2008, segons certificat lliurat el dia 17 de juliol de 2008, pel secretari del Col·legi, José S. Climent Serna, amb el vistiplau del president, va aprovar el text definitiu dels Estatuts del Col·legi modificats.  
Quart  
El nou text dels Estatuts figura com a annex a la present Resolució, i es dóna ací per reproduït.  
Fonaments de dret  
Primer  
La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon  
La dita modificació ha estat aprovada, amb els requisits i les formalitats previstos en l'esmentat article i en els mateixos Estatuts del Col·legi.  
Tercer  
L'expedient ha estat tramitat pel Servei d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò que ha previst la disposició final del Decret 4/2002, de 8 de gener, en virtut de les atribucions que té conferides pel Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques.  
Vistos l'article 36 de la Constitució Espanyola i l'article 49.1.22ª, de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució:  
1. Inscriure la modificació dels Estatuts del Col·legi Territorial d'Administradors de Finques d'Alacant i la seua província, al Registre de Col·legis Professionals i de Consells Valencians de Col·legis Professionals de la Comunitat Valenciana.  
2. Publicar la present Resolució en el Diari Oficial de la Comunitat Valenciana.  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i amb els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere adient.  
València, 16 d'octubre de 2008.- El director general de Justícia i Menor: Antonio Gastaldi Mateo.  
ESTATUTS DEL COL·LEGI TERRITORIAL   
D'ADMINISTRADORS DE FINQUES D'ALACANT I PROVÍNCIA  
CAPÍTOL I  
El Col·legi. Fins i funcions  
Article 1   
El Col·legi Territorial d'Administradors de Finques d'Alacant i Província, és una corporació de dret públic emparada per la Llei i reconeguda per l'Estat, i per la Comunitat Valenciana, amb personalitat jurídica pròpia i plena capacitat per al compliment dels seus fins. La seua estructura i funcionament seran democràtics.  
Article 2. Àmbit territorial i domicili   
L'àmbit territorial del Col·legi comprén Alacant i la seua província.  
La seu social radica al carrer Sant Ferran, núm. 12, 1r esq., sense perjudici de la facultat de la Junta de Govern per a traslladar-la.  
Article 3   
El Col·legi és regit pels presents Estatuts, els generals de la professió, els reglaments de règim interior i els acords dels seus òrgans de Govern en les seues competències respectives.  
En allò no previst seran aplicables les normes contingudes en la Llei de Col·legis Professionals, autonòmica o estatal, per aquest orde i la resta de disposicions de legal compliment.  
Article 4. Fins essencials   
Són fins essencials del Col·legi l'ordenació de l'exercici de la professió; la representació exclusiva d'aquesta; la defensa dels interessos professionals dels col·legiats; l'exigència de les normes deontològiques en l'exercici de la professió; l'actuació disciplinària que corresponguera i, en general, la més adequada prestació de l'activitat professional, coordinant els interessos del Col·legi i els seus afiliats amb el servei a la societat.  
Article 5. Funcions del Col·legi   
En el compliment dels seus fins, corresponen al Col·legi les funcions següents:  
a) Ordenar, a l'àmbit de la seua competència, l'activitat professional dels col·legiats, vetlar pel compliment de les normes deontològiques, dignitat professional i pel respecte degut als drets dels particulars, i exercir la facultat disciplinària en l'orde professional i col·legial.  
b) Ostentar, al seu àmbit territorial, la representació i defensa de la professió davant de l'administració Pública, corporacions, tribunals i particulars, amb plena legitimació per a ser part en quants litigis i qüestions afecten els interessos professionals i col·legials, i exercitar el dret de petició, d'acord amb la Llei.  
c) Ostentar la representació que establisquen les lleis per al compliment dels seus fins.  
d) Col·laborar amb les universitats en l'elaboració dels plans d'estudi, sense detriment del principi d'autonomia universitària.  
e) Exercir les funcions que li encomane l'administració, i prestar-li col·laboració mitjançant realització d'estudis, informes, estadístiques i la resta d'activitats relacionades amb els seus fins propis, que puguen ser-li sol·licitades o acorde per iniciativa pròpia.  
f) Facilitar als tribunals relació de col·legiats que puguen ser requerits per a intervindre com a pèrits, o designar-los per si mateixos, segons siga procedent.  
g) Organitzar i promoure activitats o serveis comuns d'interés per als col·legiats, de caràcter professional, formatiu, cooperatiu i altres d'anàlegs.  
h) Organitzar cursos i la resta d'actes encaminats a la formació permanent professional.  
i) Complir i fer complir als col·legiats l'ordenament jurídic quan afecte la professió, els Estatuts, reglaments i normes adaptades pel Col·legi en matèria de la seua competència.  
j) Adoptar les mesures conduents a evitar i reprimir l'intrusisme professional.  
k) Promoure el respecte i col·laboració entre els col·legiats, impedint la competència deslleial entre els mateixos, i intervenint, en via de conciliació o arbitratge, en les qüestions d'índole professional que se susciten entre els col·legiats.  
Establir el servei d'arbitratge, tant per als col·legiats com a terceres persones que el sol·liciten.  
l) Resoldre, a instància de les persones interessades, les discrepàncies que puguen sorgir sobre el compliment de les obligacions dels col·legiats en l'exercici de la seua professió.  
ll) Dictar normes orientatives sobre la quantia dels honoraris professionals.  
m) Determinar les obligacions econòmiques dels col·legiats i administrar els recursos del Col·legi.  
n) Establir les condicions econòmiques i la resta de requisits exigibles als AAFF d'altres col·legis, perquè puguen exercir ocasionalment a l'àmbit territorial d'Alacant.  
nn) Atendre les queixes i reclamacions fundades que formulen els administrats contra l'actuació professional dels col·legiats.  
o) Totes aquelles altres funcions orientades a promoure i beneficiar els interessos col·legials o professionals, o les que vinguen disposades o reconegudes per la legislació aplicable.  
Article 6. Estatuts   
Els Estatuts seran elaborats pel mateix Col·legi, segons acord de la Junta General de Col·legiats, i sotmetre'ls després a l'aprovació que legalment procedisca.  
Per a la modificació dels Estatuts s'observaran els mateixos requisits que per a la seua aprovació.  
Article 7. Relacions orgàniques   
El Col·legi es relacionarà amb l'administració autonòmica de la Comunitat Valenciana, a través de la conselleria competent.  
En la seua relació amb el Consell General Estatal i, si fa al cas, amb l'Autonòmic, caldrà ajustar-se al que disposen les seues normes respectives, i són prelatives les autonòmiques.  
CAPÍTOL II  
Dels administradors de finques  
Article 8. Definició  
1. L'administrador de finques és un professional lliure i independent, a qui correspon de forma exclusiva l'administració d'immobles propietat de tercers. L'exercici professional podrà desenvolupar-lo de manera individual o col·lectiva, sota qualsevol modalitat permesa en les lleis i reglaments.  
2. Són administradors de finques les persones naturals incorporades al Col·legi en qualitat d'exercents que, amb despatx professional obert a aquest efecte, es dediquen, mitjançant percepció d'honoraris, a l'administració i assessorament de béns immobles propietat de tercers, bé siguen rústics o urbans, en règim d'explotació directa, lloguer, propietat horitzontal o qualsevol altre; així com a l'administració de cooperatives d'habitatges i comunitats de propietaris per a la construcció d'habitatges, urbanitzacions amb els seus serveis, instal·lacions i annexos comuns, i entitats col·laboradores de la gestió urbanística, al·ludides en la Llei del Sòl, Centres Comercials, Clubs Nàutics, etc. i, en general, quantes comeses tinguen relació amb l'administració de béns immobles.  
Article 9. Àmbit de funcions   
1. L'exercici professional comprén totes les funcions conduents al govern i conservació dels béns encomanats i a l'obtenció del rendiment adequat. En el desenvolupament d'aquestes funcions, l'administrador està facultat per a realitzar quants actes d'administració i gestió hi calguen, amb observança de les normes legals aplicables, el costum i la prudència, sense altres limitacions que les expressament rebudes del titular dels béns i aquelles altres atribuïdes en exclusiva a altres professions.  
2. Els serveis professionals de l'administrador de finques poden prestar-se de manera regular; respecte als béns immobles, l'administració dels quals tinga encomanada, o per encàrrec de serveis i assessoraments concrets o determinats, sol·licitats per propietaris de finques.  
3. L'exercici professional es realitzarà en règim de lliure competència i subjecte, quant a l'oferta de serveis i fixació de la seua remuneració, a la Llei sobre Defensa de la Competència i a la Llei sobre Competència Deslleial.  
Article 10. Classes d'administradors   
1. Els administradors de finques poden ser exercents i no exercents. Aquests últims no podran utilitzar en els seus escrits el títol d'administrador de finques i, en el cas de fer-ho, seran considerats com a exercents, amb totes les obligacions que se'n deriven, sense perjudici de la sanció disciplinària que procedisca per presumpta competència deslleial.  
2. El Col·legi podrà nomenar administradors d'honor als col·legiats, persones o entitats, que s'hagueren distingit en l'exercici professional, la prestació de serveis molt significatius en benefici de la professió o del Col·legi, o hagueren dedicat singular esforç i suport a la millora, promoció i desenvolupament del sector de la propietat urbana i rústica i de la seua legislació reguladora.  
La proposta per a l'esmentada designació serà realitzada per la Junta de Govern, amb el vot favorable de 2/3 dels seus membres, mitjançant votació secreta; nomenament que haurà d'acordar-se, si més no, per majoria simple de la Junta General.  
Els administradors d'honor tindran dret d'assistència, en lloc preferent, a les juntes generals, amb veu i sense vot, llevat que es tractara de col·legiats.  
Article 11. Requisits   
1. Per a exercir la professió d'administrador de finques s'exigeix estar incorporat al Col·legi.  
2. Per a incorporar-s'hi, hauran de complir-se els requisits següents:  
a) Ser de nacionalitat espanyola o d'algun dels països membres de la Unió Europea.  
b) Ser major d'edat.  
c) Estar en possessió del títol d'administrador de finques, i reunir els requisits que a aquest efecte tinga establit l'Estatut del Consell General de Col·legis d'Administradors de Finques d'Espanya.  
d) No tindre antecedents penals que l'inhabiliten per a l'exercici professional.  
e) Satisfer la quota d'ingrés, la fiança exigible als col·legiats exercents i les altres obligacions econòmiques establides.  
f) Complir quantes obligacions fiscals o de qualsevol tipus, que siguen exigibles legalment per a l'exercici professional.  
g) Designar un domicili, dins de la demarcació territorial del Col·legi, davant el qual se sol·licite la incorporació que tindrà la consideració de «domicili professional únic, o si fa al cas, principal».  
3. La condició assenyalada en l'apartat a) del número anterior, podrà dispensar-se als nacionals d'altres països, aliens a la Unió Europea, quan els tractats corresponents els autoritzen legalment a establir-se en territori espanyol i reconeguen el dret recíproc als administradors espanyols.  
Article 12. Altes   
1. No podrà negar-se la incorporació al Col·legi als qui reunisquen els requisits exigibles per a això en aquests Estatuts, ni tampoc podran limitar-se el nombre de col·legiats.  
2. És competència de la Junta de Govern la decisió sobre les sol·licituds d'incorporació.  
Les resolucions que deneguen o suspenguen la incorporació hauran d'estar fonamentades i notificades a les persones sol·licitants, que podran interposar recurs potestatiu de reposició per als actes que esgoten la via administrativa i el recurs d'alçada per als qui no esgoten l'esmentada via.  
I això segons allò que s'ha preceptuat en l'article 20é, de la Llei 6/97, de 4 de desembre.  
Article 13. Baixes   
1. La condició de col·legiat es perdrà:  
a) Per baixa voluntària.  
b) Per ser inhabilitat permanentment per a l'exercici de la professió, segons acord adoptat en expedient disciplinari, o mitjançant condemna ferma per conducta constitutiva de delicte.  
c) Per deixar de satisfer tres quotes ordinàries o les extraordinàries, la fiança, o qualsevol altra càrrega econòmica establida pel Col·legi.  
2. La baixa per les causes b) i c) serà notificada a la persona interessada per escrit, produint efectes des d'aqueix mateix moment.  
3. Quan la baixa es fonamente en la causa c), les persones afectades podran reincorporar-se i abonar el que deuen i quant corresponguera a una nova incorporació.  
Article 14. Drets   
Tots els col·legiats tindran els següents drets:  
a) Participar activament en la vida corporativa, i exercitar els drets de vot, petició i accés als càrrecs directius.  
b) Ser defensat pel Col·legi en l'exercici professional o amb motiu d'aquest, previ el discrecional acord de la Junta de Govern.  
c) Ser representats i assistits pels serveis jurídics, si la Junta ho considera convenient, per tal de presentar accions relacionades amb l'exercici professional davant d'autoritats, tribunals, entitats o particulars.  
d) Presentar al Col·legi quantes proposicions jutge convenients per a la professió o el Col·legi.  
e) Formular queixes contra l'actuació de qualsevol dels membres dels òrgans de Govern del Col·legi, en l'exercici del seu càrrec i promoure el vot de censura contra aquests.  
f) Utilitzar quants serveis establisca el Col·legi, en benefici dels col·legiats.  
g) Percebre una compensació econòmica per la prestació dels seus serveis professionals.  
h) Exercir la seua activitat en tot el territori de l'Estat, i complir amb els requisits que procedisquen, quan desenvolupe la seua activitat ocasionalment en un altre Col·legi.  
i) Exercir quants drets es deduïsquen d'aquests Estatuts i la resta de disposicions aplicables.  
Article 15. Obligacions   
Tots els membres del Col·legi, siguen o no exercents, tindran com a obligació:  
a) Complir amb allò que disposen aquests Estatuts, reglaments i la resta d'acords i normes col·legials.  
b) Assistir a les juntes generals i la resta d'actes corporatius.  
c) Acceptar l'exercici de les comeses que li foren encomanades pels òrgans de Govern.  
d) Abonar, puntualment, les quotes que s'establisquen, ordinàries o extraordinàries, constituir les fiances assenyalades per als exercents i les derrames per a atendre les càrregues col·legials, qualsevol que siga la seua naturalesa, del mode que determine la Junta General, per disposició estatutària o per qualsevol altra legalment aplicable.  
e) Comunicar al Col·legi els canvis de residència i domicili.  
f) Denunciar al Col·legi els actes d'intrusisme, competència deslleial i l'exercici professional per administradors no exercents o qualsevol altre tendent a evitar accions doloses a la Corporació i els seus afiliats.  
g) Complir la seua comesa professional amb diligència; ajustar la seua actuació als principis de la confiança i la bona fe amb els seus clients, respectant i acatar les altres normes deontològiques i aplicar la tècnica professional adequada al cas.  
h) Desenvolupar, amb respecte i cortesia, les seues relacions amb els seus companys i membres dels òrgans de Govern del Col·legi.  
i) Mantindre obert, al públic, un domicili professional amb caràcter d'únic o, si fa al cas, principal.  
Podrà canviar el dit domicili professional, únic o principal, prèvia comunicació al Col·legi, del seu tancament o trasllat a un altre distint. Si el tancament o trasllat és del domicili professional o únic, radicat fóra de la demarcació territorial del Col·legi, caldrà comunicar l'esmentat canvi als col·legis amb competència territorial en el canvi.  
Article 16. Publicitat  
L'ús de títols, marques, rètols i la resta de noms comercials, està condicionat al fet que, prèviament, s'haja donat coneixement d'aquest al Col·legi. I serà inexcusable que, juntament amb aquest, figure el nom de l'administrador o administradors i la seua condició de col·legiats exercents, i es requerirà, a més, l'autorització del Col·legi i la seua inscripció al registre corresponent, que podrà denegar-se per causa fundada. Si fa al cas, haurà de figurar també el nom de l'agrupació, societat o fórmula associativa elegida, juntament amb el número d'inscripció al Registre Col·legial que reglamentàriament procedisca.  
Article 17. Associació d'administradors  
Sense perjudici del caràcter de persona física, que ha de concórrer en l'administrador de finques, aquests podran constituir entre si associacions, societats o formes d'exercici col·lectiu, amb o sense personalitat jurídica, encaminades a la recíproca col·laboració professional i a l'ordenació dels seus recursos materials i humans, així com a la simplificació dels seus costos, despeses i obligacions fiscals, en benefici dels associats.   
També podran els administradors de finques constituir o formar part de societats professionals, d'acord amb el que estableix la Llei 2/2007, de 15 de març, o legislació que posteriorment es dicte.  
En ambdós casos, tals associacions, societats o formes d'exercici col·lectiu, hauran d'ajustar-se al que disposen els presents Estatuts i els reglaments que els desenvolupen, així com a allò que ha previst per a aquestes en la resta de l'ordenament jurídic que els siga aplicable.   
A aquest efecte, les societats, associacions o unions així constituïdes, d'acord amb els dits règims legals, han de ser inscrites als registres col·legials pertinents, segons el que disposen els reglaments aprovats pels òrgans col·legials, sense perjudici d'altres requisits que, per a la seua constitució i funcionament, requerisca la resta de l'ordenament jurídic vigent.  
Article 18. Vènia i arbitratge   
1. Vènia. Cap administrador no podrà fer-se càrrec de l'administració d'una finca sense donar coneixement al cessant, si n'hi ha, i aquest estarà obligat a concedir la vènia en el termini de quinze dies, en què podrà intervindre el Col·legi per a suplir-la quan no fóra concedida.  
Si la finca deu a l'administrador cessant alguna quantitat legítima, el nou administrador, supeditarà l'acceptació del càrrec amb l'acord previ de pagament de la quantitat deguda.  
Quantes discrepàncies puguen sorgir en aquests casos, podran sotmetre's a la Comissió Disciplinària del Col·legi, que resoldrà en conseqüència o traslladarà a la Junta de Govern per a la seua decisió.  
2. Arbitratge. Cap col·legiat no podrà fer-se càrrec de l'administració d'una finca que haguera administrat un altre col·legiat, qualsevol que fóra, el temps transcorregut des del cessament en el càrrec d'aquest últim, sense que l'administrador anterior certifique que la propietat de les finques en qüestió no li deu cap quantitat per despeses o pagament comú de la finca o particular del propietari que figura en el pressupost, o tàcitament admés.  
En cas de discrepància entre la propietat de la finca i l'administrador cessat, tant en la quantia del saldo com en el concepte del deute, podrà el nou administrador fer-se càrrec de la finca, si la propietat discrepant se sotmet al laude que en relació als punts controvertits emeta el Col·legi d'Administradors.  
El ple de la Junta de Govern del Col·legi aprovarà el contracte tipus d'arbitratge, i serà suficient que la propietat discrepant el subscriga perquè el nou administrador puga fer-se càrrec com a tal, de la finca.  
També podrà, el nou administrador, fer-se càrrec de l'administració de la finca en qüestió si l'ixent no presenta els seus comptes en el termini que assenyale el Col·legi d'Administradors.  
Els àrbitres designats per a dictar laudes seran elegits entre els membres components de la Junta de Govern, amb antiguitat mínima de cinc anys de col·legiació, i seran en nombre mínim de tres.  
CAPÍTOL III  
Dels òrgans de govern  
Secció primera  
Junta de Govern  
Article 19   
El Col·legi estarà regit per una Junta de Govern, constituïda pel president, tres vicepresidents, un secretari, un tresorer, un comptador censor i un nombre de vocals no inferior a cinc ni superior a dotze.  
Correspon a la Junta de Govern, en general, assumir, promoure i realitzar totes les funcions atribuïdes al Col·legi, llevat de les que són competència de la Junta General, així com executar els acords d'aquesta, i en particular, podrà:  
a) Aprovar, denegar o suspendre la incorporació de nous col·legiats i acordar les baixes, en els casos que procedisca.  
b) Sancionar les actuacions irregulars dels col·legiats per l'incompliment de les seues obligacions professionals, bé es deduïsquen d'aquests Estatuts o de qualsevol altra norma exigible, i exercitar les accions disciplinàries que corresponguen.  
c) Defensar els col·legiats en quants casos es considere just, davant d'autoritats o tribunals, com a conseqüència de la seua actuació professional.  
d) Mediar en els conflictes que puguen sorgir entre col·legiats per qüestions professionals, quan així fóra sol·licitat per algun d'ells.  
e) Premiar i distingir els administradors que destaquen en l'exercici de la professió i en la prestació de serveis al Col·legi.  
f) Facilitar informació als col·legiats sobre qüestions d'interés professional, corporatiu o col·legial.  
g) Procurar que, en l'exercici professional, siguen respectades les normes i condicions adequades per a no menyscabar el prestigi de la professió, i exercitar les accions que foren menester per a això.  
h) Impedir l'exercici de la professió als qui l'exerciren sense tindre els requisits legals necessaris.  
i) Habilitar, per a l'exercici professional, els administradors d'altres col·legis, quan aquests reconeguen recíprocament el mateix dret als professionals d'aquest Col·legi.  
j) Establir els requisits i condicions econòmiques exigibles als AAFF d'altres col·legis perquè puguen exercir ocasionalment en l'àmbit territorial d'aquest Col·legi, així com celebrar convenis amb altres col·legis per a habilitar el recíproc exercici professional als respectius col·legiats.  
k) Perseguir l'intrusisme, així com les persones que col·laboren o faciliten l'irregular exercici de la professió.  
l) Executar i fer complir els acords adoptats per la Junta General.  
ll) Elaborar i proposar, a l'aprovació de la Junta General, els treballs per a l'orientació dels honoraris professionals.  
m) Determinar l'import de la quota d'incorporació dels col·legiats, la quota ordinària i les extraordinàries, així com les derrames que es consideren i la quantia de les fiances exigibles als col·legiats exercents, sense perjudici de la possible ratificació per la Junta General de col·legiats.  
n) Recaptar i administrar els fons del Col·legi.  
nn) Elaborar els pressupostos i rendir el compte anual.  
o) Nomenar, separar i destinar els empleats del Col·legi.  
p) Convocar eleccions per a la provisió i renovació de càrrecs de la Junta de Govern.  
q) Proveir provisionalment les vacants que es produïsquen en els càrrecs de la Junta de Govern, fins a la definitiva elecció.  
r) Convocar juntes generals, ordinàries o extraordinàries, i incloure en l'orde del dia les qüestions que crega adients.  
s) Nomenar les comissions que calguen, per a responsabilitzar les comeses i treballs necessaris per al millor desenvolupament corporatiu.  
t) Elaborar els reglaments de règim interior, normes disciplinàries, deontològiques o qualsevol altra, així com les seues modificacions, les quals necessitaran de l'aprovació de la Junta General.  
u) Proposar a les administracions públiques i autoritats, els suggeriments i estudis que es consideren beneficiosos per al sector immobiliari, i col·laborar amb aquelles en les qüestions tècniques i en altres relacionades amb els fins propis del Col·legi, quan redunden en benefici del bé comú.  
v) Portar a terme totes les altres funcions atribuïdes al Col·legi, no ressenyades en els apartats anteriors i que no estiguen expressament reservades a la Junta General, bé es continguen en aquests Estatuts o en qualsevol disposició legalment aplicable.  
Article 20   
1. La Junta de Govern es reunirà quan la importància dels assumptes ho requerisca i, com a mínim, una vegada al trimestre, o quan ho acorde el president.  
També haurà de reunir-se quan ho sol·licite una quarta part dels seus membres, i, en aquest cas, haurà de celebrar-se en el termini màxim de quinze dies.  
2. La convocatòria serà cursada pel secretari, prèvia orde del president, amb cinc dies d'antelació si més no, llevat de casos urgents. La convocatòria, que serà per escrit, contindrà l'orde del dia, i no es podran adoptar acords sobre qüestions que no hi estiguen incloses, llevat de les urgents, sobrevingudes després de la convocatòria, o les que foren acceptades unànimement pels assistents.  
3. Els acords seran adoptats per majoria de vots dels assistents, i al president correspondrà el vot de qualitat.  
4. De les reunions s'estendrà acta, que serà estesa en el llibre corresponent, i signada pel president i secretari.  
Article 21. El president   
El president ostenta la representació del Col·legi en totes les seues relacions amb l'administració, autoritats, corporacions, tribunals i particulars; li correspon la direcció del Col·legi, i supervisar el bon funcionament dels seus serveis; podrà adoptar acords urgents, dels quals donarà compte posteriorment a la Junta de Govern, i promourà i coordinarà les tasques encaminades al millor compliment i obtenció dels fins col·legials.  
A més, tindrà les facultats següents:  
a) Vetlar per la legalitat de tots els actes i acords col·legials.  
b) Convocar, presidir i dirigir les reunions de les juntes i comissions del Col·legi, i utilitzar el seu vot de qualitat, quan procedisca.  
c) Ordenar els pagaments a realitzar a càrrec dels fons del Col·legi.  
d) Realitzar qualsevol classe d'operacions bancàries, conjuntament amb el secretari o tresorer, com ara obertura de compte, disposició de fons, lliurament i acceptació de lletres de canvi, depòsits de valors i, en general, quant admeta la pràctica bancària, sense excepció.  
e) Signar quants documents públics o privats comporten la representació del Col·legi.  
f) Representar el Col·legi en judici i davant de qualsevol classe de tribunals, i atorgar poders de representació, amb totes les facultats, sense excepció.  
g) I, en general, exercitar quantes facultats l'atribuïsquen els presents Estatuts, no previstes en els apartats anteriors.  
Article 22. Els vicepresidents   
Els vicepresidents realitzaran les funcions que li encomane el president, i assumiran les d'aquest en cas d'absència, malaltia, suspensió o vacant, i el suplirà per l'orde dels seus càrrecs.  
Article 23. El secretari   
Correspon al secretari:  
a) Redactar les actes, així com signar els escrits de citació per a tots els actes del Col·legi, i seguirà les instruccions del president.  
b) Instrumentar l'organització administrativa del Col·legi, i comprovar el seu funcionament de mode permanent, amb especial atenció a la posada al dia del registre i expedients de col·legiats, amb el seu historial, distincions i sancions disciplinàries.  
c) Confeccionar el cens de col·legiats.  
d) Ostentar la direcció del personal del Col·legi, i comprovar el compliment de les funcions que corresponen a aquest.  
e) Rebre totes les comunicacions i correspondència, i donar compte a qui procedisca, com també signar els escrits, la signatura dels quals no corresponga al president.  
f) Intervindre i signar, conjuntament amb el president, en la realització de les operacions bancàries.  
g) Autoritzar, amb la seua signatura, amb el vistiplau del president, els certificats i la resta de documents col·legials.  
h) Tindre a càrrec el segell i documentació del Col·legi.  
i) Informar la Junta de Govern de totes les qüestions d'interés i proposar quantes mesures estime convenients.  
Article 24. El tresorer   
Tindrà les funcions següents:  
a) Recaptar i custodiar els fons del Col·legi.  
b) Atendre les ordes de pagament lliurades pel president.  
c) Controlar la comptabilitat i verificar la caixa.  
d) Informar la Junta de Govern sobre la situació i compliment de les previsions pressupostàries d'ingressos i despeses.  
e) Controlar el cobrament de les quotes i derrames col·legials, i proposar l'adopció de les mesures procedents en els casos de mora o impagament.  
f) Redactar els pressupostos anuals i practicar el compte general que la Junta de Govern haja de proposar a la Junta General.  
g) Intervindre i signar, conjuntament amb el president, en la realització de les operacions bancàries.  
Article 25. El comptador censor   
Correspon a aquest:  
a) Inspeccionar la comptabilitat i la caixa del Col·legi.  
b) Intervindre els lliuraments de pagament del president i el moviment dels comptes bancaris i fons del Col·legi.  
c) Adoptar les mesures que estime convenients per a la salvaguarda dels recursos econòmics del Col·legi, i donar compte a la Junta de Govern.  
d) Confeccionar, conjuntament amb el tresorer, els pressupostos i comptes que hagen de sotmetre's a l'aprovació de la Junta de General.  
e) Practicar l'inventari dels béns del Col·legi.  
f) Col·laborar amb el tresorer, en el control dels fons i recursos econòmics del Col·legi.  
Article 26. Els vocals   
Els vocals, els càrrecs dels quals estaran numerats, exerciran els treballs que expressament els encomane la Junta de Govern o el president, i col·laboraran de mode permanent amb aquesta.  
En els casos d'absència, malaltia o vacant del secretari, tresorer o comptador, substituiran a aquests per l'orde del seu número.  
Secció Segona  
Eleccions  
Article 27   
L'elecció de tots els membres de la Junta de Govern s'efectuarà a través de sufragi universal, lliure, directe i secret, i sense que s'admeta el vot delegat.  
El dret de vot podrà exercitar-se per correu, i complir els requisits següents:  
Els col·legiats que prevegen no trobar-se en la data de la votació a la localitat seu del Col·legi, o que no puguen personar-se en l'esmentada data, hauran de sol·licitar, amb una antelació superior a deu dies a la data de la votació, els impresos degudament confeccionats a aquest efecte pel Col·legi, per a l'emissió del vot per correu; és a dir, un sobre en què figurarà impresa la data de la votació i l'assumpte objecte d'aquesta, en què s'introduirà la papereta de vot de la candidatura que es desitge votar.  
Dit sobre i fotocòpia del DNI o carnet professional del col·legiat per anvers i revers, que acreditarà l'autenticitat d'aquest, hauran de ser introduïts en un altre sobre que es dirigirà a la Comissió Electoral del Col·legi, en què haurà de fer-se constar, juntament amb els senyals d'identitat, de manera visible «Per a la Comissió Electoral», el qual podrà ser remés per correu certificat o lliurat personalment i haurà d'estar en poder de les oficines del Col·legi o Comissió Electoral cinc dies abans de la data de votació.  
Article 28   
Podran presentar-se per a ocupar els càrrecs de la Junta de Govern, tots els col·legiats que acrediten que es troben avalats pel 5% del cens del Col·legi, en data de l'exposició de les llistes al tauler d'anuncis del Col·legi, en la forma prevista en l'article 32.  
No podran ser membres de la Junta de Govern els col·legiats que hagueren estat condemnats per sentència judicial o resolució administrativa ferma, que comporte la inhabilitació o suspensió per a càrrecs públics, ni els que patisquen sancions disciplinàries del Col·legi, llevat que hagueren estat rehabilitats.  
Article 29   
El temps de mandat serà de sis anys, i podran ser reelegits.  
En acabar el primer trienni, hauran de renovar-se els càrrecs de dos dels vicepresidents, el secretari, el comptador censor i la meitat dels vocals.  
Article 30   
Per als càrrecs de president, vicepresidents, secretari i tresorer s'exigirà una antiguitat en l'exercici de la professió de cinc anys, i per als vocals de dos; llevat dels no-exercents, que hauran de comptar amb més de cinc anys d'incorporació al Col·legi, i no es permetrà l'existència de més d'un no-exercent.  
Article 31   
Quan quede vacant la totalitat o més de la meitat dels càrrecs de la Junta de Govern, el Consell Valencià de Col·legis AAFF convocarà les eleccions, i si, una vegada celebrades, queden vacants la majoria dels càrrecs, el mateix Consell les completaria mitjançant sorteig entre els col·legiats exercents.  
Article 32. Procés electoral   
El procés electoral serà el següent:  
1. S'exposarà al tauler d'anuncis del Col·legi la convocatòria d'eleccions, sense perjudici d'informar els electors, mitjançant anunci en premsa o per correu, i en què haurà d'indicar-s'hi:  
a) Càrrecs objecte de l'elecció i requisits exigits per a ser candidat.  
b) Lloc, dia i hora de celebració de les eleccions.  
2. Així mateix, s'exposaran al tauler d'anuncis les llistes separades de col·legiats exercents i no-exercents, amb dret de vot.  
Article 33. Candidatures   
Els candidats hauran de presentar les seues sol·licituds amb quinze dies d'antelació, almenys, a la data de celebració d'eleccions.  
Les candidatures podran ser conjuntes per a diversos càrrecs, o individuals per a un només, sense que es permeta a cap col·legiat ser candidat a més d'un càrrec.  
Article 34   
Dins dels cinc dies d'exposició, podran presentar-se reclamacions contra les llistes d'electors i candidats, que seran resoltes per la Junta de Govern dins dels tres dies següents, i es notificarà la seua resolució als interessats en el termini de dos dies immediats posteriors.  
Article 35   
L'endemà d'haver-se acabat el termini per a presentar reclamacions, la Junta proclamarà la llista del qui reunisquen els requisits legals en la seua condició de candidats, i la publicarà al tauler d'anuncis, que també podrà notificar als interessats i difondre-la per circular.  
Article 36   
Tots els terminis indicats en el procés electoral seran computats per dies hàbils.  
Article 37. Elecció   
L'elecció podrà celebrar-se durant la Junta General de col·legiats ordinària, encara que la Junta de Govern podrà convocar-la com a acte separat de la dita Junta, i el termini per al seu desenvolupament no podrà ser inferior a dues hores.  
Article 38   
Al local on se celebre l'elecció haurà d'haver paperetes suficients, amb els noms dels candidats en blanc.  
Article 39. Mesa electoral   
La Mesa estarà constituïda pel president de la Junta, que serà qui la presidisca, i si aquest és candidat el suplirà el membre de la Junta de Govern de major edat, i dos membres més de la mateixa Junta, en què actuarà el més jove com a secretari, i l'altre, com a vocal, sense que cap d'ells siguen, al seu torn, candidats.  
Els candidats podran designar el nombre d'interventors que desitgen.  
Article 40   
Declarada iniciada la votació, els votants hauran d'acreditar la seua personalitat; es comprovarà la inclusió en les llistes; es pronunciarà en alta veu el seu nom; s'indicarà que vota, i el president introduirà la papereta, dins d'un sobre, en l'urna.  
Finalitzada la votació, es procedirà a l'escrutini.  
Article 41   
1. Seran declarats nuls totalment els vots que continguen ratllades o raspadures, o simples mencions alienes al contingut de la votació.  
2. Quan per a un mateix càrrec es pose més d'un nom, es declararà parcialment nul el vot, quant als càrrecs on concórrega aquella circumstància.  
Seran vàlides les paperetes que no indiquen candidats per a tots els càrrecs.  
Article 42   
Acabat l'escrutini, s'anunciarà el seu resultat, i es proclamaran electes els candidats que hagueren obtingut el nombre més gran de vots per a cada càrrec. Els casos d'empat es resoldran en benefici del col·legiat més antic.  
Article 43. Cessaments   
Els membres de la Junta de Govern cessaran en el seu càrrec per algunes de les causes següents:  
1. Renúncia de la persona interessada.  
2. Pèrdua dels requisits per a exercir el càrrec.  
3. Fi del termini per al qual van ser designats.  
4. Falta injustificada d'assistència a les reunions de la Junta, en tres sessions consecutives, o cinc alternes, en el transcurs d'un any.  
5. Per vot de censura, promogut per un nombre de col·legiats que represente almenys el deu per cent del cens col·legial, la proposta del qual serà sotmesa al coneixement i resolució de la Junta General Extraordinària, que haurà de convocar-se en el termini de trenta dies.  
Per a procedir al cessament dels membres de la Junta de Govern, per incórrer en les causes establides pels apartats 4 i 5 del present article, o per cometre infraccions molt greus o greus, previstes en l'art. 62 dels presents Estatuts, es procedirà, necessàriament, de conformitat amb el que disposen els articles 57 a 61 i 64 a 83, tots aquests inclosos, que regulen el procediment sancionador.  
Secció tercera  
Junta honorària  
Article 44   
1. Els qui hagueren exercit càrrecs en la Junta de Govern per més de deu anys, tindran dret a formar part de la Junta Honorària del Col·legi, que només tindrà funcions consultives, no vinculants, en les qüestions que li plantege la Junta de Govern.  
2. Serà presidida pel membre que haguera ostentat el major càrrec jeràrquic en els òrgans col·legials i, en cas d'igualtat, pel de major antiguitat col·legial.  
Qui ostente la presidència tindrà dret a assistir a les reunions de la Junta de Govern, amb veu i sense vot.  
3. El Col·legi i els seus òrgans de Govern dispensaran als membres de la Junta Honorària respecte i consideració, i els farà partícips en tots els actes socials i sol·licitar el seu parer en aquelles qüestions que considere apropiades.  
Secció quarta  
Juntes generals ordinàries i extraordinàries  
Article 45   
La Junta General de Col·legiats és l'òrgan sobirà del Col·legi i a qui corresponen totes les atribucions.  
Tots els col·legiats tenen dret d'assistència, amb veu i vot, a les juntes generals ordinàries o extraordinàries, tenint el vot dels exercents doble valor que el dels no-exercents.  
Article 46   
Les juntes generals hauran de convocar-se amb quinze dies d'antelació, llevat dels casos d'urgència, en que podrà reduir-se el termini a judici del president.  
La convocatòria, amb l'orde del dia, s'exposarà al tauler d'anuncis i així mateix es remetrà als col·legiats i podrà publicar-se en algun periòdic de la localitat.  
Les juntes generals poden ser ordinàries o extraordinàries.  
Article 47   
1. La Junta General Ordinària es reunirà obligatòriament una vegada a l'any, dins dels seus sis primers mesos. En l'orde del dia podran incloure's qualsevol classe d'assumptes que estime convenients la Junta de Govern, i necessàriament els punts relatius a l'aprovació de comptes de l'exercici anterior, els pressupostos de l'any corrent i la gestió de la Junta de Govern, així com un apartat per a precs, preguntes i proposicions.  
2. Fins a cinc dies abans de la data de la reunió, el president podrà addicionar noves qüestions a les inicialment contingudes en la convocatòria, i es comunicarà als col·legiats. Així mateix, tindrà facultat per a alterar l'orde d'exposició dels punts a tractar continguts en la convocatòria.  
3. Els col·legiats podran proposar la inclusió d'altres qüestions en l'orde del dia amb una petició per escrit, que haurà de presentar-se al Col·legi amb vuit dies d'antelació a la data de la celebració de la Junta, que necessàriament haurà de guardar relació amb els fins directes del Col·legi.  
Article 48   
Les juntes generals extraordinàries seran celebrades a petició del president, de la Junta de Govern o a sol·licitud del 25% dels col·legiats exercents, amb indicació de les qüestions a tractar.  
La Junta haurà de celebrar-se en el termini de trenta dies, des que fóra sol·licitada, sense que en aquesta puguen tractar-se més assumptes que els indicats en la convocatòria, que necessàriament hauran de guardar relació amb els fins directes del Col·legi.  
Article 49   
1. Les juntes generals extraordinàries seran competents per a proposar i/o aprovar la modificació dels Estatuts i aprovar els reglaments de règim interior; normes orientadores sobre honoraris professionals; vots de censura a la Junta de Govern o a algun dels seus membres; adquisició, venda i gravamen de béns immobles; pressupostos i derrames extraordinàries; quantia de les fiances col·legials; peticions als poders públics i qualsevol altra qüestió que per la seua importància i urgència així ho requerisca.  
2. Quan els assumptes enunciats en el número anterior coincidisquen al temps de celebrar-se la Junta General Ordinària, podran incloure's en l'orde del dia d'aquesta, llevat de la proposta d'aprovació o modificació d'Estatuts, que necessitaran acord en la Junta General Extraordinària, convocada a aquest efecte, i necessitarà un quòrum d'assistència del 50% de col·legiats exercents, i, si no es reuneix, caldrà una segona Junta General, també extraordinària, que podrà adoptar acords per majoria simple d'assistents, sense quòrum especial.  
Article 50   
1. Les juntes generals hauran de celebrar-se en el lloc, dia i hora assenyalats, siga quin siga el nombre d'assistents, llevat que la naturalesa de l'assumpte requerisca un quòrum especial.  
2. Tots els col·legiats, exercents o no, poden ser representats en la Junta General per un altre col·legiat, per mitjà d'un escrit que l'acredite, que haurà de remetre's a la Secretaria del Col·legi amb antelació d'un dia almenys a la celebració de la Junta.  
3. Els seus acords s'adoptaran per majoria de vots i seran obligatoris per a tots els col·legiats i immediatament executius, llevat que la Junta, raonadament, haguera disposat una altra cosa expressament.  
Article 51   
Es portaran obligatòriament dos llibres d'actes; un per a les juntes generals i un altre per a la Junta de Govern.  
Les actes les signaran el president i el secretari, o els qui hagueren substituït en les seues funcions.  
CAPÍTOL IV  
Normes deontològiques, responsabilitats i règim disciplinari  
Secció primera  
Normes deontològiques  
Article 52. Principis generals  
a) Les presents normes s'encaminen a conformar l'actitud dels administradors de finques, en l'exercici de la seua activitat com a tals i constitueixen el seu codi moral professional, en les seues relacions amb els seus clients, companys i Col·legi.   
b) Amb independència de la tècnica professional, l'administrador de finques ha d'exercir la seua activitat, d'essencial caràcter humanista, amb una conducta moral professional impecable, subjecte als imperatius de la bona fe, la confiança, el respecte i la responsabilitat, i anteposar els legítims interessos que tenen encomanats a qualsevol altre, i conjugar, en l'exercici professional, la ciència de la consciència.   
c) En el desenvolupament de la seua activitat professional, l'administrador de finques està obligat a actuar i aplicar la tècnica professional i relativa al cas, per al qual atendrà la seua permanent i adequada formació, mitjançant l'estudi i coneixement de les matèries, doctrines i experiències imprescindibles per al correcte exercici professional.  
d) Independentment de l'actuació tècnica, l'administrador de finques acomodarà la seua actitud professional a les normes ètiques i morals, i a la realitat social, i, en qualsevol cas tindrà present l'actuació en consciència, i aplicarà lliurement i raonablement les solucions més adequades a la moral usual, i més respectuoses per als interessos individuals i socials, i qualssevol altres que tinguera encomanats.  
e) L'administrador de finques ha de respectar el principi de la probitat professional, i les seues actuacions estaran basades en la rectitud, la integritat i l'honestedat, i conformarà una actitud i conducta ordenada i sense tatxa que no minven l'honor i dignitat professionals.  
f) En la seua actuació, l'administrador de finques ha de rebutjar qualsevol pressió o ingerència alienes que puguen limitar la seua llibertat professional i procurar beneficis injustos a uns clients, en perjudici d'altres.   
g) L'exercici de la professió ha de ser prestat personalment pel titular, sense perjudici de les col·laboracions i ajudes administratives o d'una altra classe, necessàries per al bon funcionament del seu despatx. Cap administrador de finques ha de permetre que s'use el seu nom o serveis professionals siga com siga, que faça possible la pràctica professional a persones que no estiguen legalment autoritzades, llevat dels casos d'associacions, unions o d'exercici societari de la professió en forma reglamentària.   
h) Les obligacions especificades per als administradors de finques obliguen, de la mateixa manera, les figures instrumentals que aquests formen entre si o amb tercers, permeses per la Llei i els reglaments col·legials i tots els seus integrants, i afecten, en especial, la figura creada per a l'esmentat exercici col·lectiu en la seua totalitat.  
i) Qualsevol societat de comunitat de béns o figura jurídica distinta formada per administradors de finques, o per aquests i els qui no tinguen tal condició, conforme al règim legal de les societats civils professionals, tenen obligació d'inscriure's als registres especials que hi ha al Col·legi, i una vegada inscrites quedar sotmeses al control deontològic i al règim disciplinari col·legial vigent.  
Article 53. Relació amb els clients   
a) La relació dels administradors de finques, amb els seus clients, ha de desenvolupar-se sota els principis bàsics de la confiança i la bona fe.  
b) En l'exercici de la seua comesa professional, l'administrador de finques serà diligent, executant puntualment els treballs adequats en cada moment, del millor mode possible, segons la naturalesa del cas i les instruccions que poguera haver rebut; ha de guardar secret de les informacions que de totes maneres arriben al seu coneixement amb motiu de l'encàrrec professional, encara després d'acabat aquest, està obligat a donar compte de les seues operacions en els béns que li han estat encomanats professionalment, i a practicar les liquidacions i abonar els saldos puntualment en els períodes convinguts.  
c) En l'administració de comunitats, l'administrador procurarà mantindre la millor relació i convivència entre els propietaris; esgotar per a això les gestions i solucions amistoses, i evitar quan siga possible l'aplicació d'altres mesures coactives.  
d) Quant a l'administrador de finques siga cessat en la prestació dels seus serveis professionals, per revocació o renúncia, haurà de lliurar al client, immediatament, la documentació que estiguera en el seu poder, practicar la liquidació i abonar els saldos que procedira, si fa al cas.  
Article 54. Relacions amb la resta d'administradors de finques   
a) Les relacions de qualsevol classe, entre administradors de finques, han de desenvolupar-se amb respecte i cortesia, i prestar-se les màximes facilitats per al compliment d'obligacions professionals.  
b) Els administradors de finques estan obligats a facilitar-se mútua informació general, sempre que no afecte el secret professional i a prestar-se ajuda i col·laboració.  
c) En els casos de malaltia, servei militar o llarga absència justificada, d'un administrador de finques, els seus companys han de prestar ajuda a les necessitats professionals de l'absent, segons les normes col·legials que s'establisquen per a aquests casos.  
d) Els administradors de finques, de recent incorporació, podran passar pràctiques als despatxos de companys més experts, i aquests hauran de comunicar al Col·legi les necessitats que tinguen sobre el particular. La passantia té com a fonament essencial prestar als nous col·legiats el magisteri de la professió, especialment en el seu aspecte pràctic, per la qual cosa no serà retribuïda.  
e) Per a fomentar la major ocupació professional, els administradors de finques hauran de comunicar al Col·legi les finques en què cessen de prestar els seus serveis, llevat que directament haguera proposat un altre administrador col·legiat a la finca.  
Article 55. Relacions amb el Col·legi   
a) Els administradors de finques estan obligats a col·laborar i prestar ajuda al Col·legi; a complir els acords que dicte en matèria de la seua competència i a contribuir econòmicament al seu sosteniment.  
b) Ha de constituir un honor acceptar els càrrecs per als quals fóra designat; realitzar les comeses que se li encarregaren i prendre part activa en la vida col·legial; assistir als actes organitzats i proposar les qüestions que estime convenients per a l'interés general.  
c) Comunicar a la Junta de Govern del Col·legi els casos d'intrusisme, competència il·lícita o deslleial, de què tinga notícia, i aportar quantes dades i informació li siguen sol·licitades, i en general, comunicar quantes incidències o anomalies puguen trobar o tindre notícia en l'exercici de la professió.  
Secció segona  
Responsabilitats  
Article 56  
Els administradors de finques estaran subjectes a responsabilitat penal pels delictes i faltes en què incórreguen en el seu exercici professional, i a la civil quan per dol o negligència causen danys en els béns o interessos, l'administració dels quals tinga encomanada, i estaran obligats, en aquest cas, a indemnitzar els perjudicis ocasionats.  
En els supòsits d'exercici col·lectiu de la professió, i d'acord amb el que disposen les lleis i reglaments, la responsabilitat civil serà solidària entre tots els integrants de la col·lectivitat que es tracte. La responsabilitat administrativa, derivada de l'aplicació d'aquest Reglament, serà individual de l'administrador que, pertanyent a l'esmentada col·lectivitat, haguera estat autor del fet o actes comesos, si resultara identificat; i serà solidària de tots els seus membres si no poguera individualitzar-se l'activitat col·legial, motivadora de la dita responsabilitat.  
Secció tercera  
Règim disciplinari  
Disposicions generals  
Article 57   
El règim disciplinari dels administradors de finques i dels membres dels seus òrgans de Govern, serà regit per allò que disposen aquests Estatuts i la resta de normes aplicables per a l'exigència de les responsabilitats disciplinàries, en què puguen incórrer els col·legiats en cas d'infracció dels seus deures professionals o col·legials, sense perjudici de la responsabilitat civil o penal exigible a aquests.  
Article 58   
1. No podran sancionar-se els fets que hagen estat sancionats penalment, en els casos en què s'aprecie identitat de subjecte i la resta de circumstàncies concurrents.  
2. En el supòsit de tramitar-se un procés penal pels mateixos fets, el procediment serà suspés en la seua tramitació fins que recaiga pronunciament judicial ferm.  
3. Quan l'instructor considere, en qualsevol fase del procediment, que el tipus d'infracció imputada puga ser constitutiva de delicte o falta penal, ho posarà en coneixement de la Junta de Govern, que adoptarà la decisió que corresponga sobre la comunicació dels fets a l'autoritat corresponent i suspensió del procediment disciplinari.  
4. Finalitzat el procediment judicial per resolució ferma, es reprendrà el procediment disciplinari, la resolució del qual haurà de respectar els fets tal com van ser apreciats en el pronunciament judicial.  
Article 59   
1. Incoat procediment disciplinari per òrgan competent, d'acord amb el que estableix l'article 68 del mateix òrgan, i en resolució motivada i amb audiència prèvia de la persona interessada, podrà acordar com a mesura cautelar la suspensió provisional del col·legiat afectat en l'exercici de la seua professió, sempre que dits col·legiats foren objecte d'inculpació en un procés penal, i amb independència que a més es dispose la suspensió del procediment conforme s'estableix en l'article 58.  
2. La resolució que acorde l'esmentada suspensió provisional haurà de ser notificada al col·legiat afectat, d'acord amb allò que s'ha assenyalat en l'article següent.  
Article 60   
1. El procediment disciplinari es regularà pel que estableix la present Secció i, subsidiàriament, en allò no previst en aquesta, per la Llei 30/1992, de Règim Jurídic de les Administracions Públiques i del Procediment Administratiu Comú i Llei 4/1999, de modificació d'aquesta.  
2. Igualment, la seua tramitació i notificacions s'ajustaran al que estableix la present Secció i, si no n'hi ha, al que disposa l'esmentada Llei.  
3. Les notificacions podran ser fetes en el domicili professional que el Col·legiat tinga comunicat al Col·legi, sense perjudici de la responsabilitat que poguera haver pel fet de no donar compte del canvi a les oficines d'aquest. En tot cas, haurà de tindre's present el que disposen els apartats 1, 2 i 3, de l'article 59 de la Llei 4/1999.  
4. Els terminis continguts en aquesta Secció podran ser prorrogables per acord de la Comissió Disciplinària, abans del seu venciment i de forma motivada, sense que càpia recurs contra aquest.  
L'esmentat Acord haurà de ser notificat al col·legiat afectat, qui podrà al·legar el que li convinguera a l'efecte d'incorporació al procediment i la seua resolució.  
Article 61   
Els col·legiats immersos en un procediment disciplinari tindran els següents drets:  
a) A la presumpció d'innocència.  
b) A ser degudament notificats, d'acord amb el que estableix la present Secció.  
c) A no declarar en procediments oberts en contra seua, i a formular al·legacions i utilitzar els mitjans de defensa en la forma i amb l'abast que els està reconeguda en els presents Estatuts.  
d) Als altres drets reconeguts per la Llei 30/1992, de Règim Jurídic de les Administracions Públiques i del Procediment Administratiu Comú i la Llei 4/1999, de modificació d'aquesta.  
Article 62  
Les faltes disciplinàries es qualificaran en molt greus, greus i lleus.  
1. Són faltes molt greus:  
a) La falta de probitat material.  
b) La condemna per conducta constitutiva de delicte dolós.  
c) Encobrir l'intrusisme, prestant els seus noms per a l'exercici professional a persones que no reunisquen els requisits legals per a això.  
d) La reiteració en la comesa d'una falta greu.  
2. Són faltes greus:  
a) La competència deslleial.  
b) Faltar al respecte degut o formular imputacions injustificades als seus companys o als membres dels òrgans de Govern del Col·legi.  
c) Fer-se càrrec de l'administració d'una finca sense obtindre la vènia de l'anterior administrador.  
d) La infracció de les normes professionals, reglamentàries i deontològiques de la professió, quan aquestes reuniren els requisits de certesa i publicitat.  
e) Ocultar al Col·legi la situació d'exercent.  
f) La incompareixença davant dels òrgans col·legials, quan fóra requerit per a això.  
g) L'associació professional o constitució de societats d'administradors, sense notificació prèvia al Col·legi, i compliment dels altres requisits exigits segons els estatuts i reglaments.  
h) L'incompliment greu de les obligacions derivades del contingut dels Estatuts, reglaments i la resta de disposicions professionals; llevat que expressament tinguera una altra qualificació disciplinària distinta.  
i) L'incompliment dels deures professionals, especialment quan es deriven perjudicis de qualsevol classe als clients, o menyscaben el prestigi i dignitat professionals.  
j) L'incompliment del que disposa l'article 15 i).  
k) La reiteració o reincidència en la comesa de faltes lleus.  
3. Són faltes lleus:  
a) El retard en l'incompliment dels seus deures professionals o col·legials.  
b) La lleugera incorrecció amb els seus companys o components dels òrgans de Govern del Col·legi.  
c) Rebutjar la comesa que l'encarregue els òrgans del Col·legi.  
d) L'incompliment reiterat de les instruccions corporatives de caràcter general sobre enquestes, estadístiques i informes o qualsevol altra actitud demostrativa de persistent falta de col·laboració col·legial.  
e) No donar compte dels canvis de domicili o de qualsevol altra circumstància que puga tindre legítim interés per al Col·legi.  
f) La no-devolució de la targeta professional, per part del col·legiat, en cessar en la seua qualitat d'exercent.  
g) En general, l'incompliment per descuit o negligència excusable, dels deures que no tinguen assenyalada una altra qualificació disciplinària més greu.  
Article 63   
1. Sancions: per raó de les faltes assenyalades, podran imposar-se les sancions següents:  
a) Inhabilitació permanent per a l'exercici de la professió.  
b) Suspensió professional de la professió, per un termini superior a tres mesos i menys de dos anys.  
c) Multa, en quantia màxima de 600 € i mínima de 60 €.  
d) Amonestació pública.  
e) Amonestació privada o per escrit.  
2. La imposició d'alguna de les sancions assenyalades en les lletres a), b), c) i d) a un col·legiat que fóra membre de la Junta de Govern, comportarà automàticament el cessament en l'esmentat càrrec.  
3. La inhabilitació permanent i la suspensió professional únicament s'imposarà per faltes molt greus.  
La sanció assenyalada en l'apartat c), podrà imposar-se tant per les faltes molt greus com per les greus, i podran sancionar-se, aquestes últimes, també amb la fixada en l'apartat   
d). Les faltes lleus només podran corregir-se amb la sanció prevista de l'apartat e).  
Article 64   
La Junta de Govern imposaran discrecionalment la sanció adequada entre les assenyalades anteriorment per a cada tipus de faltes. Les sancions molt greus, i greus, requeriran l'obertura d'expedient, que no serà exigible per a la imposició de sancions per falta lleu, les quals només requerirà la simple audiència prèvia o descàrrec de l'inculpat.  
Article 65   
Les faltes molt greus prescriuran al cap de tres anys; les greus, a l'any, i les lleus, al mes. Els terminis de prescripció començaran a comptar-se des de la data de comesa de les faltes, i quedaran interromputs des que s'inicie el procediment disciplinari. En els mateixos terminis anteriors prescriuran les sancions imposades, computats des de la data en què siga ferma la sanció.  
Procediment  
Article 66   
El procediment s'iniciarà per denúncia raonada, per escrit o d'ofici, pels òrgans competents del Col·legi.  
Article 67   
Seran competents per a ordenar la incoació de les diligències prèvies el president de la Junta de Govern del Col·legi o el president de la Comissió Disciplinària.  
Article 68   
En el supòsit d'iniciar-se per denúncia raonada, la Comissió Disciplinària podrà acordar el seu arxiu directe sense ulterior recurs, si al seu parer no hagueren indicis racionals quant a la possible existència d'infracció disciplinària. En qualsevol altre cas, s'acordarà l'obertura de diligències prèvies.  
Article 69   
L'obertura de diligències prèvies suposarà la pràctica de totes aquelles que la Comissió Disciplinària considere com a necessàries, amb vista a l'esbrinament i comprovació dels fets i persones responsables, i no podrà tindre una duració superior a trenta dies. En qualsevol moment de la seua tramitació, i sempre abans de l'acord de la Junta respecte a l'obertura de l'expedient, podrà el president de la Comissió, quan considere que no hi ha responsabilitat disciplinària, de forma motivada i donant compte posteriorment a la Junta, ordenar el seu sobreseïment i arxiu. L'esmentat Acord serà notificat a les parts interessades, sense possibilitat d'ulterior recurs.  
Article 70   
1. En el cas que la Comissió entenga que hi ha una possible responsabilitat disciplinària, elevarà les diligències a la Junta de Govern del Col·legi, per tal que acorden el que procedisca sobre l'obertura d'expedient i designació d'instructor i secretari, o, si fa al cas, per a imposar les sancions per falta lleu, d'acord amb el que estableix l'article 61.   
L'Acord de la Junta, relatiu a l'obertura d'expedient i les anteriors designacions, serà notificat a la persona interessada, així com a l'instructor i secretari.   
2. Acceptat el càrrec per l'instructor i secretari, només podran ser substituïts per la Junta de Govern en els supòsits de defunció, malaltia, renúncia i resolució favorable a l'abstenció o recusació, la competència i examen dels quals correspondrà a la Junta de Govern. No obstant això, podrà continuar el procediment exercint al mateix temps com a instructor i secretari, qui d'aquests no haja estat recusat i fins que es produïsca el nou nomenament.  
3. Des del moment que la persona interessada tinga coneixement de la identitat de l'instructor i secretari designats, i en qualsevol moment de la tramitació del procediment, podrà exercitar el dret de recusació.  
4. Seran aplicables en matèria d'abstenció i recusació de l'instructor i secretari de l'expedient, les normes contingudes en els articles 28 i 29 de la Llei 30/1992.  
Article 71   
1. Des de la notificació al presumpte responsable de l'Acord de la Junta i fins a la formulació del plec de càrrecs, mediarà un termini no inferior a set dies i no superior a catorze, durant el qual l'instructor podrà ordenar la pràctica de quants actes d'investigació considere com a necessaris i complementaris, dels ja practicats en les diligències prèvies, els quals podran considerar-se ací per reproduïts.  
2. El plec de càrrecs contindrà els fets imputats; la infracció presumptament comesa i la sanció que corresponga, amb citació en ambdós casos dels articles aplicables, i l'òrgan competent per a imposar-la, i citar igualment la norma que li atribueix aquesta competència.  
Article 72   
1. A l'inculpat es notificarà el plec de càrrecs, i se li concedirà un termini improrrogable de vuit dies perquè ho conteste amb les al·legacions que estime convenients, i es podran valdre dels documents que considere necessaris.  
2. De la mateixa manera podrà, en el mateix termini, proposar la pràctica de qualsevol mitjà de prova admissible en Dret, que considere imprescindible o d'interés per a la resolució del procediment.  
3. No obstant el que disposa l'apartat anterior, l'instructor podrà denegar l'admissió i pràctica de mitjans probatoris que considere innecessaris, sense que càpia recurs contra tal resolució, sense perjudici de la seua reproducció en el recurs d'alçada.  
Article 73   
1. La fase de prova tindrà una duració màxima d'un mes i en aquesta es practicaran les proves que l'instructor estime com a pertinents i adequades per a la determinació de fets i possibles responsabilitats, en què es podran incloure's, d'ofici, altres diferents de les proposades. L'esmentat termini es computarà des que es conteste el plec de càrrecs o transcórrega el termini establit per a això sense fer-ho.  
2. L'inculpat serà notificat del lloc, dia i hora en què es practicaran les proves admeses, per tal que puga intervindre i estar present en aquestes.  
Article 74   
1. En el cas que l'òrgan competent, per a iniciar el procediment, considere que hi ha elements de judici suficients, quant a fets i responsabilitats, i sempre que no es tracte de faltes molt greus, es procedirà a tramitar el procediment simplificat regulat en aquest article.  
2. La iniciació es produirà per acord de l'òrgan competent, en què s'especificarà el caràcter simplificat del procediment i comportarà el nomenament d'instructor i, de forma simultània, la notificació a les persones interessades.  
3. En el termini de deu dies, a partir de la comunicació i notificació de l'acord d'iniciació, l'òrgan instructor i els interessats efectuaran, respectivament, les actuacions preliminars, l'aportació de quantes al·legacions, documents i informacions estimen convenients i, si fa al cas, la proposició i pràctica de la prova.  
4. Transcorregut l'esmentat termini, l'òrgan competent per a la instrucció formularà proposta de resolució, de conformitat amb el que disposa l'article 77 o, si aprecia que els fets poden ser constitutius de falta molt greu, acordarà que continue tramitant-se el procediment, segons el que disposa l'article 75, i ho notificarà a les persones interessades perquè, en el termini de cinc dies, proposen prova, si ho estimen convenients.  
Article 75   
1. Conclòs el període probatori, i dins dels següents deu dies, l'instructor formularà proposta de resolució, en què fixarà els fets provats; efectuarà la qualificació d'aquests a l'efecte de determinar el tipus d'infracció comesa, i assenyalarà les possibles responsabilitats de l'inculpat o inculpats, així com les sancions que corresponguen.  
Article 76   
La proposta de resolució serà notificada a l'inculpat, qui en el termini improrrogable de vuit dies, des de la mateixa notificació, podrà al·legar davant de la Comissió Disciplinària quant considere convenient en la seua defensa.  
Article 77   
1. Transcorregut l'anterior termini, es remetrà l'expedient complet a la Junta de Govern, perquè dicte la resolució definitiva.  
2. L'esmentada resolució, que posa fi al procediment, determinarà la falta que s'estime comesa, i assenyalarà els preceptes en què aparega recollida, la classe de falta, el col·legiat responsable i la sanció que s'imposa, i caldrà respectar el que estableix l'article 89 de la Llei 30/1992.  
Article 78   
Per a la imposició de sancions, hi caldrà el vot favorable de dos terços dels membres assistents a la reunió de la Junta de Govern que conega el cas. El vot serà secret i l'assistència obligatòria, llevat de causa de força major, degudament provada.  
La resolució definitiva es notificarà a l'inculpat i se li expressaran els recursos que procedisquen en contra, òrgan davant el qual han de presentar-los i terminis per a la seua interposició.  
En la deliberació i aprovació de l'acord no intervindran els qui hagen actuat en la fase d'instrucció del procediment com a instructor i secretari, sense que es computen a l'efecte de «quòrum» o «majories».  
Article 79   
Contra les resolucions que posen fi al procediment disciplinari o a la no-incoació, podrà interposar-se el recurs d'alçada davant del Consell Valencià de Col·legis d'Administradors de Finques, en el termini de quinze dies, que esgotarà la via administrativa.  
Article 80   
Les sancions disciplinàries que s'imposen seran anotades en l'expedient personal dels col·legiats afectats.  
Article 81   
L'execució de les sancions es durà a terme segons els termes de la resolució que les impose.   
Aquelles que suposen la imposició de sancions econòmiques, podran reclamar-se, en cas d'impagament, per la via judicial, i es meritarà l'interés legal a partir de la data en què va acabar el termini per al seu pagament.  
Article 82   
Els sancionats podran sol·licitar la seua rehabilitació en els terminis següents, comptadors a partir des que complisca la sanció imposada:  
Si fóra falta molt greu, als quatre anys. Si haguera consistit en inhabilitació permanent, als cinc anys. La rehabilitació comportarà la cancel·lació de la nota posada en el seu expedient personal.  
Article 83   
La rehabilitació serà sol·licitada a la Junta de Govern que, a la vista dels informes i conducta del sol·licitant, amb les comprovacions que considere adients, resoldrà discrecionalment, per majoria simple i en votació secreta, i el seu acord serà impugnable mitjançant els recursos corporatius.  
CAPÍTOL V  
Règim jurídic dels actes i la seua impugnació  
Article 84   
Els acords de la Junta de Govern són recurribles davant del Consell Valencià de Col·legis d'Administradors de Finques o Consell General Estatal, segons els casos, dins del termini de quinze dies naturals des que s'hagueren adoptat o, si fa al cas, notificat.  
El recurs es presentarà davant de la Junta de Govern i aquesta, amb els informes i antecedents que procedisquen, el remetrà al Consell Valencià de Col·legis d'Administradors de Finques, en el termini de quinze dies.  
Article 85   
1. Els acords de la Junta General de Col·legiats podran ser recorreguts per la Junta de Govern, o per qualsevol col·legiat, davant del Consell Valencià de Col·legis d'Administradors de Finques General o Consell General Estatal, segons els casos, i en el mateix termini de quinze dies des que va ser adoptat.  
2. La Junta de Govern podrà suspendre immediatament l'execució dels acords recorreguts, quan entenguera que són greument perjudicials per al Col·legi o contraris a l'ordenament jurídic.  
Article 86   
1. Són nuls de ple dret els actes dels òrgans col·legials en què es donen alguns dels supòsits següents: els manifestament contraris a la Llei; els adoptats amb notòria incompetència; aquells el contingut dels quals siga impossible o constitutiu de delicte; els dictats prescindint totalment i absolutament del procediment legalment establit per a això o de les normes que contenen les regles essencials per a la formació de la voluntat dels òrgans col·legiats.  
2. La Junta de Govern haurà de suspendre l'execució dels actes nuls de ple dret i formular recurs contra aquests.  
Article 87   
Els actes, emanats dels òrgans de Govern del Col·legi, quan estiguen subjectes al Dret Administratiu, una vegada esgotats els recursos corporatius, seran recurribles davant de la Jurisdicció Contenciosa Administrativa, segons allò que s'ha preceptuat en la Llei 4/99, de 13 de gener, en relació al que disposa l'article 20é de la Llei 6/97, de 4 de desembre.  
CAPÍTOL VI  
Recursos econòmics  
Article 88. Recursos ordinaris   
Estan constituïts per:  
a) Els drets d'incorporació al Col·legi.  
b) Les quotes ordinàries i extraordinàries per al manteniment del Col·legi.  
c) Les derrames que acorde la Junta General per a l'alçament de les càrregues col·legials, o per a qualsevol inversió o despesa extraordinària.  
d) Els interessos o rendiments del capital del Col·legi.  
e) Qualsevol altre que legalment procedisca.  
Article 89. Recursos extraordinaris   
Seran els procedents de:  
a) Subvencions o donatius de qualsevol classe, que es condonen al Col·legi.  
b) Qualsevol altre que legalment procedira.  
Article 90. Administració   
El patrimoni del Govern serà administrat per la Junta de Govern.  
CAPÍTOL VII  
Fusió, absorció i dissolució del Col·legi  
Article 91  
1. El Col·legi podrà absorbir-se o fusionar-se amb qualsevol altre col·legi dels inclosos a l'àmbit territorial de la Comunitat Valenciana, per acord vàlidament adoptat per les juntes generals d'ambdós col·legis, d'acord amb la majoria establida pels seus respectius estatuts, que en el cas del Col·legi Territorial d'Alacant serà de la meitat més un dels col·legiats.  
2. Després de la fusió o absorció, una vegada coberts els serveis necessaris per al bon funcionament del Col·legi resultant, la Junta General decidirà sobre els béns que resulten innecessaris per duplicitat d'aquests.  
3. Una vegada adoptat vàlidament l'acord de fusió o absorció per cada un dels col·legis afectats per l'esmentat procés, es requerirà l'aprovació del Govern Valencià, mitjançant el corresponent decret.  
Article 92   
L'acord de dissolució haurà de ser adoptat per la Junta General, i requerirà una majoria de la meitat més un dels col·legiats.  
Article 93   
En tot allò no previst en els presents Estatuts, sobre fusió, absorció i dissolució s'estarà, sempre que siga possible la seua aplicació, al que disposa la Llei de Societats Anònimes.  
DISPOSICIONS GENERALS  
Primera  
Allò que s'ha disposat en aquests Estatuts s'entén sense perjudici del que poguera establir, sobre aquesta matèria, la Comunitat Valenciana, fent ús de les seues legítimes competències.  
Segona   
Una vegada constituït el Consell General de Col·legis d'Administradors de Finques de la Comunitat Valenciana, totes les referències dels anteriors Estatuts al Consell General s'entendran dirigides a aquest, en primer orde, i en segon i últim al Consell General de Col·legis d'Administradors de Finques d'Espanya.  
Tercera   
El mandat dels actuals membres de la Junta de Govern continuarà pel temps que reste fins a la seua renovació, d'acord amb les normes que van regular la seua elecció.  
Quarta   
Els presents Estatuts entren en vigor l'endemà de la seua aprovació per la Junta General de col·legiats, sense perjudici de l'autorització o vistiplau a aquests, que atorgue la Generalitat Valenciana.